Itzun te yi jun cweꞌn kꞌejaꞌs nin tal Jesús:
—Kicyꞌoken jalaj icyꞌen aꞌ,
—stzun iꞌ scyetz yi eꞌ ẍchusbeꞌtz.
Chicyajeꞌn cyen tzun yi eꞌ wunak,
nintzun eꞌ ben Jesús scyuchꞌ yi eꞌ ẍchusbeꞌtz tcꞌuꞌl yi tal juy barcaꞌtz kale cꞌolcheꞌt.
Nchaꞌtz at wunak yi eꞌ xom nin scyeꞌj tcꞌuꞌlak cyetz chibarc.
Itzun te yi na chixon wi aꞌ,
xeꞌteꞌn tzun jun chin wutzileꞌn cyekꞌekꞌtz.
Nintzun oc yi pakꞌbil mar tcꞌuꞌl barc.
Jun tzunin nojeꞌn tan aꞌ.
Ma Jesús,
choꞌn at tan watl xtxꞌuꞌc len yi barc.
Coylij iꞌ,
nin at cyen jun witzꞌ.
Cyoqueꞌn tzun yi eꞌ ẍchusbeꞌtz tan cꞌaseꞌn.
Nintzun cyaltz tetz:
—¡Taꞌ!
¿Qui peꞌ na bisunuꞌ?
Na txant tan kabeneꞌn mulkꞌ xe aꞌ.
Jeꞌn tzun txiclok Jesús,
nin makxij yi cyekꞌekꞌ taꞌn,
nin nchaꞌtz ben tlol tetz yi mar:
—¡Numlen cuꞌn!
Taneweꞌn nin ban yi cyekꞌekꞌ,
nin nchaꞌtz ban yi pakꞌbil mar,
quiꞌt pakꞌxin.
Itzun ben tlol Jesús scyetz yi eꞌ ẍchusbeꞌtz:
—¿Nxac na cxobwok?
¿Nxac qui kꞌuklij icꞌuꞌl sweꞌj?
Wiꞌnin tzun cyeleꞌn yabtz te yi mbi cunin bnix tan Jesús.
Itzun cyaltz squibil quib:
—¿Mbi ekaꞌn tan yajeꞌj?
na nicyꞌt nin cyekꞌekꞌ tu mar na quibit yi caꞌwl iꞌ,
—cheꞌch bantz squibil quib.